Title: ประกาศกระทรวงมหาดไทย เรื่อง ขยายกำหนดเวลาการขอมีบัตร มีบัตรใหม่ หรือเปลี่ยนบัตร สำหรับผู้ประสบภัยธรรมชาติ (อุทกภัย) เพิ่มเติม ในพื้นที่จังหวัดสงขลา ยะลา ปัตตานี นราธิวาส พัทลุงนครศรีธรรมราช สุราษฎร์ธานี ชุมพร ตรัง และระนอง

ประกาศกระทรวงมหาดไทย

ประกาศกระทรวงมหาดไทย
เรื่อง
ขยายกำหนดเวลาการขอมีบัตร มีบัตรใหม่ หรือเปลี่ยนบัตร
สำหรับผู้ประสบภัยธรรมชาติ
(อุทกภัย) เพิ่มเติม ในพื้นที่จังหวัดสงขลา ยะลา ปัตตานี นราธิวาส
พัทลุง
นครศรีธรรมราช สุราษฎร์ธานี ชุมพร ตรัง และระนอง[๑]

ตามประกาศกระทรวงมหาดไทย ลงวันที่ ๑๔ กันยายน ๒๕๕๔
ประกาศกระทรวงมหาดไทย ลงวันที่ ๒๕ ตุลาคม ๒๕๕๔ และประกาศกระทรวงมหาดไทย ลงวันที่
๓๐ ธันวาคม ๒๕๕๔ ให้ขยายกำหนดเวลา การขอมีบัตร มีบัตรใหม่ หรือเปลี่ยนบัตร
สำหรับประชาชน ผู้ถือบัตรซึ่งมีชื่ออยู่ในทะเบียนบ้านในท้องที่กรุงเทพมหานคร
และจังหวัด ๖๓ จังหวัดที่ประสบภัยธรรมชาติ (อุทกภัย) และยกเว้นค่าธรรมเนียมการออกบัตรใหม่
หรือเปลี่ยนบัตร กรณีบัตรหาย หรือถูกทำลาย หรือชำรุดในสาระสำคัญ นั้น

เนื่องจากมีพื้นที่ที่ประสบภัยธรรมชาติ (อุทกภัย)
จากอิทธิพลหย่อมความกดอากาศต่ำกำลังแรงในทะเลจีนใต้ตอนล่างเข้าปกคลุมชายฝั่งทะเลมาเลเซีย
อ่าวไทยและภาคใต้ตอนล่าง ได้แก่ จังหวัดพัทลุง ตรัง สุราษฎร์ธานี นครศรีธรรมราช
นราธิวาส สงขลา ยะลา ปัตตานี ชุมพร และระนอง อาศัยอำนาจตามความในมาตรา ๖ เบญจ
แห่งพระราชบัญญัติบัตรประจำตัวประชาชน พ.ศ. ๒๕๒๖
แก้ไขเพิ่มเติมโดยพระราชบัญญัติบัตรประจำตัวประชาชน (ฉบับที่ ๓) พ.ศ. ๒๕๕๔
รัฐมนตรีว่าการกระทรวงมหาดไทยจึงประกาศให้ขยายกำหนดเวลาการขอมีบัตร มีบัตรใหม่
หรือเปลี่ยนบัตรแก่ผู้ถือบัตรซึ่งมีชื่ออยู่ในทะเบียนบ้านในท้องที่ประสบภัยธรรมชาติ
(อุทกภัย) ที่เกิดขึ้นใน ๑๐ จังหวัด ดังนี้

๑. จังหวัดพัทลุง ตรัง สุราษฎร์ธานี และนครศรีธรรมราช
ระหว่างวันที่ ๒๖ พฤศจิกายน ๒๕๕๔ ถึง วันที่ ๑๒ มกราคม ๒๕๕๕
๒. จังหวัดนราธิวาส และสงขลา
ระหว่างวันที่ ๒๗ พฤศจิกายน ๒๕๕๔ ถึง วันที่ ๑๒ มกราคม ๒๕๕๕
๓. จังหวัดยะลา
ระหว่างวันที่ ๒๙ พฤศจิกายน ๒๕๕๔ ถึง วันที่ ๑๒ มกราคม ๒๕๕๕
๔. จังหวัดปัตตานี
ระหว่างวันที่ ๓๐ พฤศจิกายน ๒๕๕๔ ถึง วันที่ ๑๒ มกราคม ๒๕๕๕
๕. จังหวัดชุมพร และระนอง
ระหว่างวันที่ ๖ มกราคม ๒๕๕๕ ถึง วันที่ ๑๒ มกราคม ๒๕๕๕
จากภายในกำหนดหกสิบวันนับแต่วันที่ต้องมีบัตร
มีบัตรใหม่ หรือเปลี่ยนบัตร เป็นภายในวันที่ ๒๘ มิถุนายน ๒๕๕๕ และให้ยกเว้นค่าธรรมเนียมการออกบัตรใหม่
หรือเปลี่ยนบัตร กรณีบัตรหาย หรือถูกทำลาย หรือชำรุดในสาระสำคัญ
สำหรับผู้ถือบัตรที่มีชื่ออยู่ในทะเบียนบ้านทุกอำเภอ ในท้องที่จังหวัดได้แก่
จังหวัดพัทลุง ตรัง สุราษฎร์ธานี นครศรีธรรมราช นราธิวาส สงขลา ยะลา ปัตตานี ชุมพร
และระนอง

ประกาศ
ณ วันที่ ๖ กุมภาพันธ์ พ.ศ. ๒๕๕๕
พระนาย
 สุวรรณรัฐ
ปลัดกระทรวงมหาดไทย
ปฏิบัติราชการแทน
รัฐมนตรีว่าการกระทรวงมหาดไทย

ปริยานุช/ผู้จัดทำ
๒ มีนาคม ๒๕๕๕

ณัฐพร/ผู้ตรวจ
๒ มีนาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๔๒ ง/หน้า ๒๖/๒๘ กุมภาพันธ์ ๒๕๕๕